Vejret har de seneste to døgn forvandlet sig fra bidende kulde til plusgrader over hele linjen, og meget tyder på, at temperaturerne fortsætter i retning af to cifre, men nu med plus foran i dagtimerne. Fredag morgen kan der dog være pletvis glatte veje især i Vendsyssel, og i takt med at snedriverne tør op, kan det betyde, at der kan komme en del vand på kørebanerne, hvorfor bilisterne i morgentimerne skal holde ekstra øje med forholdene. Men den varmere luft har givet kulden kamp til stregen, og i løbet af de næste par dage vil betydeligt mildere vejr blæse op over Danmark fra sydvest, viser prognoser. Og i weekenden kan der blive skruet noget op for temperaturen. Lørdag kan temperaturen stige til 10 graders varme, hvor det bliver lunest. Endnu lunere bliver det søndag, hvor termometrene i dele af Danmark kan vise 12 graders forårsagtig varme. Tilmed ser det på nuværende tidspunkt ud til, at der kan komme en del solskin, og da der samtidigt ikke vil være megen vind, vil man for alvor kunne mærke februarsolen varme. Solhøjden svarer til den solhøjde, vi oplever omkring 20. oktober, oplyser TV 2 Vejret.

Opsummering:
Fredag er Nordjylland vågnet op til plusgrader fra nord til syd, og i løbet af dagen kigger solen frem.